烹密雲龍
作者：鄒浩
朝代：宋

paragraphs: 君不見子建七步俄一詩，太沖十年僅三賦。
相去何啻楚與越，爾來題品皆才具。
我生尚友到古人，袖手寒窗重慚懼。
巧遲拙速非所長，舟泝湍流只如故。
秋風逸思誰肯分，惟資茗飲祛昏瞀。
人間氣味足奇功，畢竟不能成好句。
集仙公子天上回，拭目元豐新制度。
夜光明月豈足珍，矯矯真龍翳雲霧。
潛藏飛躍自有時，只恐緘縢終不固。
况聞醉翁歸潁東，更號六一逃機務。
震霆端的助滂沱，名稱恰應當年數。
從今掩卷待青禽，晴軒屑玉和甘露。
胸中無復舊塵埃，五物狂吟在朝暮。
須知料虎戚自貽，莫譏惡客君家蠧。